ཐུགས་སྒྲུབ་སད་བསྲུང་ལེ་ཚན་གྱི༔ གསལ་བྱེད་ནོར་འཛིན་དྲོད་འབེབས་བཞུགས་སོ༔༔ སྭསྟི། ཐུགས་སྒྲུབ་རིན་ཆེན་ཁང་བུའི་ལས་ཆོག་སད་སྲུང་སྤྲིན་གྱི་ཆོ་ག་དང་། ནཱ་ག་འབྲུག་སྒྲོག་གཉིས་ལྷན་ཅིག་ཏུ་ཉམས་སུ་ལེན་ཚུལ་ལ། དང་པོ་ལྟར་ན་ཕྱི་ནང་གསང་གསུམ་ལས། ཕྱི་བསྲུང་བ་ནི། དཔྱིད། དབྱར། སྟོན་རྣམས་ཀྱི་དུས། རི་ཀླུང་ལས་སད་རྟགས་ཤར་བའི་ཚེ། རི་རྒྱ། ཀླུང་རྒྱ་སོགས་དགེ་ཁྲིམས་བཅའ། སྤྲིན་ཆེན་གྱི་མདོ་རྒྱས་བསྡུས། ཀླུ་འབུམ། སྤང་སྐོངས། ས་རིའི་བཤགས་སྦྱངས་སོགས་ཀླགས། རྒྱ་བརྔན་ལྷ་བསངས་སོགས་ཀྱིས་ཡུལ་ལྷ་སྤྱི་བྱེ་བྲག་རྣམས་མཆོད་པས་བསྲུང་བར་གསུངས། ༈ ནང་སྲུང་ལ། རི་རྩེར་སྤྲིན་སྡོད་གནོན། རི་ཐང་མཚམས་སུ་ན་བུན་སྒྲོག་གཞུག ཞིང་འགོད་པ་ལ་དྲོད་འབེབས་དང་གསུམ་ལས། དང་པོ་ནི་སྤྲིན་བརྒྱད་སྔགས་དང་བཅས་པ་གཞུང་ནས་འབྱུང་བ་བཞིན་ཁོ་བོས་དཔེ་རིས་སུ་བྲིས་པ་དང་། སིང་ལྡེང་གི་ཕུར་པ་ཁྲུ་གང་མཐོ་གང་སོགས་ཅི་འགྲུབ། ཀླུ་གཏོར་གྱི་ཆས་དང་བཅས་པ་ཡུལ་གང་ཡིན་དེར་རླུང་དང་ན་བུན་སྐྱ་འཇིགས་ཡོང་བའི་རི་རྩེ་མཐོ་པོ་ཞིག་ཏུ་གསར་རྙིང་གང་རུང་ནས་འབྱུང་བའི་ཡི་དམ་གྱི་གཞི་བསྙེན་རྫོགས་པ་ཞིག་གིས་འཁྱེར་ལ། ཉམས་ལེན་ནི་གཞུང་ལས། རང་ཉིད་ལྷར་གསལ་ཀླུ་གཏོར་བཏང་། །བདེན་པ་བརྡར་ཅིང་འཕྲིན་ལས་བཅོལ། །ཞེས་སོགས་གསུངས་པའི་དོན། དཔལ་ས་སྐྱའི་གདན་ས་འདི་རང་ལྟར་ན་རྫིང་བུ་སོགས་ཀླུ་གཏོར་ནས་འབྱུང་བའི་བཅས་རྣམས་བཤམས། སྐྱབས་འགྲོ་ནས་ལོངས་སྤྱོད་ཆེན་པོ་ཐོབ་གྱུར་ཅིག་གི་བར་ཨ་མེས་ཞབས་ཀྱི་མཛད་པའི་ཀླུ་གཏོར་ནས་འབྱུང་བ་བཞིན་བྱས་ལ་གང་དུ་བཤད་པའི་སྤྲིན་གཟུགས་དེ་སྣོད་གཙང་མའི་ཁར་ཤར་སྤྲིན་གྱི་སྔགས་མགོ་རང་ལ་བསྟན་པ་བཀྲམ། ཧཱུྃ་མཛད་ཀྱི་ཕྱག་རྒྱ་བཅས་ལ། ན་མོ་རྗེ་བཙུན་རྩ་བ་དང་
ནས།

དགེ་འདུན་གྱི་བཀའ་བདེན་པ་དང་
བར་སྤྱི་འགྲེ།
ཁྱད་པར་དུ་ཡང་འཕགས་པ་སྤྱན་རས་གཟིགས་དབང་ཕྱུག་གི་བཀའ་བདེན་པ་དང་། བདེན་པ་ཆེན་པོའི་བྱིན་བརླབས་ཀྱིས། ཀླུ་རྒྱལ་བཱ་སུ་ཀི། པདྨ། པད་ཆེན། མཐའ་ཡས། ཀརྐོ་ཌ། རིགས་ལྡན། འཇོག་པོ། དུང་སྐྱོང་རྣམས་ངོ་བོ་སྤྲིན་ཆེན་སྒྲོག་པ་སྔོན་པོ། འཁྲིགས་པ་སེར་པོ། གང་བ་སེར་པོ། དྲག་པོ་དཀར་པོ། ཆར་འབེབས་ལྗང་ཁུ། རྨུགས་པ་དཀར་པོ། གཏུམ་དྲག་ལྗང་ཁུ་རྣམས་ཀྱི་གཙོ་བྱས་འཇིག་རྟེན་གྱི་ཁམས་ན་མཐུན་པའི་སྤྲིན་ཇི་སྙེད་ཡོད་པ་ཐམས་ཅད་ཡུལ་ཕྱོགས་འདིས་མཚོན་རྒྱལ་ཁམས་སད་ཀྱི་འཇིགས་པ་ལས་སྐྱོབས་པའི་ཆེད་དུ་སྐད་ཅིག་ཐང་ཅིག་ཡུད་ཙམ་ལ་སྤྲིན་ཆེན་བརྒྱད་ཀྱི་གཟུགས་བརྙན་འདིར་མཆིས་པར་གྱུར་ཅིག ཨོཾ་ཊཀྐི་ཧཱུྃ་ཛཿ
ཞེས་དང་། མཛུབ་མོ་འགུགས་པའི་སྟེང་ཀ་བྱ། དམིགས་པ་ནི་གོང་དུ་བཤད་པའི་ཁ་དོག་ཅན་གྱི་སྤྲིན་རྣམས་ཀྱིས་ཐོག་དྲངས་སྤྲིན་བསམ་གྱིས་མི་ཁྱབ་པ་འདུས་ནས་མདུན་གྱི་སྤྲིན་གཟུགས་ལ་ཐིམ་པས་ཡུལ་ཕྱོགས་དེས་མཚོན་རྒྱལ་ཁམས་ཀྱི་ནམ་མཁའ་སྤྲིན་གྱི་ཁེང་པ་བསམ་ལ་དགུག་གཞུག་ཡིད་ཆེས་པ་གསུམ་ནས་བརྒྱ་རྩ་ལ་སོགས་པ་ཅི་འགྲུབ་བར་དུ་བྱས་ལ་ཐལ་མོ་སྦྱར་ཏེ།
རྩ་བརྒྱུད་ཀྱི་དཔལ་ལྡན་བླ་མ་དམ་པ་རྣམས་དང་ཡི་དམ་དཀྱིལ་འཁོར་གྱི་ལྷ་ཚོགས་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་བཀའ་དང་། ཀླུ་ཆེན་པོ་བརྒྱད་ཀྱིས་ཇི་ལྟར་ཐུགས་བསྐྱེད་དམ་བཅའ་མཛད་པ་ལྟར་ལྔ་བདོའི་འགྲོ་བ་སྤྱི་དང་། ཡུལ་ཕྱོགས་འདིར་སེམས་ཅན་རྣམས་མུ་གེའི་འཇིག་པ་ལས་སྐྱོབས་ཅིང་། འབྲུ་སོགས་ལོངས་སྤྱོད་རྒྱ་ཆེན་པོ་སྲིད་ཞིའི་དགེ་ལེགས་དཔག་ཏུ་མེད་པ་སྒྲུབ་པའི་ཕྱིར། བདག་གི་མ་ཧཱ་གུ་རུ་པདྨ་འབྱུང་གནས་ཀྱི་མན་ངག་ལས་བྱུང་བ་བཞིན། བཅའ་གཞི། སྔགས་ཕྱག་རྒྱ། ཏིང་འཛིན་གྱིས་སྤྲིན་བསྡུད་ཀྱི་ལས་སྦྱོར་བགྱིས་པ་ལྟར་ཡུལ་འདིས་མཚོན་སེམས་ཅན་ཐམས་ཅད་ལ་བདེ་སྐྱིད་རྒྱ་ཆེན་པོ་འབྱུང་བའི་ཕྱིར་སད་སྲུང་བའི་མན་ངག་ཇི་ལྟ་བ་བཞིན་འགྲུབ་པའི་འཕྲིན་ལས་དང་སྡོང་གྲོགས་རྒྱ་ཆེན་པོ་མཛད་དུ་གསོལ།
ཞེས་བཅོས་མིན་གྱི་གདུང་ཤུགས་མཆི་མ་ཕྲུག་པ་ཙམ་བདུན་ལ་སོགས་པའི་བར་བརྗོད་ལ། སྤྲིན་གཟུགས་དེ་གཡོན་གཡས་འོག་སྟེང་རྣམས་ནས་ལྟེབས། དར་རས་ཀྱི་སྐུད་པ་སྔོན་པོས་བསྐུམས་ལ་སྟེང་ཕྱོགས་སུ་སྒྲོག་ལུགས་བཟང་པོ་བཅོས། དེ་ནས་གོང་གི་ཕུར་པ་དེ་ཉིད་མདུན་དུ་སྤང་སོགས་ཇི་ལྟར་རིགས་པར་ཟུར་གཅིག་དང་སྟེང་འོག་རྒྱ་མདུད་ཀྱི་ལྡེན་རང་ལ་བསྟན་ནས་བཙུགས་ལ།
ཧཱུྃ་ཧཱུྃ་ཞེས་བརྗོད་པས་སྐད་ཅིག་དྲན་རྫོགས་སུ་མ་ཧཱ་གུ་རུ་པདྨ་འབྱུང་གནས་རྡོ་རྗེ་དྲག་པོ་རྩལ་ཞེས་བྱ་བ། སྐུ་མདོག་མཐིང་ནག་འཇིགས་པའི་ཆ་ལུགས་སུ་བསྟན་པ། གསུང་རྔམས་པའི་ང་རོ་སྒྲོག ཐུགས་དྲག་པོའི་ངར་དང་ལྡན་པ། འགྱིང་བག་དང་རོལ་པའི་སྟབས་སུ་བཞུགས་པ་ཕྱག་གཡས་གནམ་ལྕགས་ཀྱི་རྡོ་རྗེ་རྩེ་དགུ་པ་ནམ་མཁའ་ལ་འཕྱར་ཞིང་། གཡོན་པ་གསེར་གྱི་དྲིལ་བུ་སྐུ་ལ་བརྟེན་པ། རུས་པའི་རྒྱན་དྲུག་དང་རིན་པོ་ཆེའི་དབུ་རྒྱན་དང་སྦྲུལ་གྱི་གདུབ་བུར་བཅས་པ་ཁྲོ་གཏུམ་འཇིགས་པའི་གར་དགུ་དང་ལྡན་པ། སྤྱན་གསུམ་ཉི་ཟླ་འཁྱིལ་པ་ལྟར་གཟིགས་པ། ཚེམས་གངས་རི་བལྟམས་པ་ལྟར་བཞད་པ། ཨག་ཚོམ་དུས་མཐའི་མེ་ལྟར་འབར་བ། ཞལ་ནས་ཧཱུྃ་གི་སྒྲ་འབྲུག་ལྟར་དུ་སྒྲོག་པ། ཟ་འོག་གི་བེར་སྨུག་པོ་དང་དུར་ཁྲོད་ཀྱི་ཆས་བརྒྱད་ཀྱིས་བརྒྱན་པ། དབུ་སྐྲའི་ཐོར་གཙུག་རུས་པས་བརྒྱན་པ། ཞབས་གཉིས་སྟང་སྟབས་བགྲད་དེ། ཉི་ཟླ་པདྨ་རཀྵ་སྲིན་པོ་རུ་ཏྲ་ཕོ་མོ་བརྫིས་པའི་གདན་ལ་བཞུགས་པ། བསྐལ་པའི་མེ་དཔུང་འབར་བའི་ཀློང་དུ་བརྗིད་པ། ཁམས་གསུམ་དབང་དུ་སྡུད་ཅིང་། སྲིད་གསུམ་ཟེར་གྱིས་གནོན་པའི་བདག་ཉིད་ཅན་དུ་གྱུར། ཧཱུྃ་ཧཱུྃ་ཧཱུྃ་ཧཱུྃ་ཧཱུྃ།
ཞེས་ཅི་འགྲུབ་བཟླས། ཞེས་གསུངས་པས་ཧཱུྃ་བརྒྱ་སྟོང་ཁྲི་ལ་སོགས་པ་བཟླས་ལ། དེའི་མདུན་དུ་སྔར་གྱི་སྤྲིན་གཟུགས་འཆིངས་ཐུམ་ཅན་བཏགས། རི་རྩེར་དོང་ཟླུམ་པོ་ཁྲུ་གང་ཙམ་བསྐོས་པའི་ནང་དུ་རྡོ་འཇིམ་པ་སོགས་ཀྱི་གདན་ཇི་ལྟར་རིགས་པར་གོང་དུ་རང་ལ་ཞལ་བསྟན་པའི་ཕུར་པའི་མདུན་ལུང་པའི་མདུན་དང་རྒྱབ་ལུང་རྒྱབ་ལ་བསྟན། གོང་གི་ས་སྟེང་རྣམས་འབྲུ་སྨན་བསངས་སྣ་སོགས་ཞི་བའི་རྫས་ཁོ་ནས་ཁེངས་པར་བཀང་ལ། ས་རྡོ་གཙང་མས་འཐས་པར་བཅག་དོང་ཁ་མི་མངོན་པར་བྱས་ལ་དེའི་སྟེང་དུ་ས་རྡོ་གཙང་མས་མཐོ་ཟླུམ་པ་རྒྱ་ཅི་རིགས་སྤང་མཐོ་བཅུ་པ་ས་སྔོན་པོས་རྩི་ཅན་གྲུབ་པ་དང་།

ཞེས་བརྗོད་པས།
ཞེས་པ་ནས་སྲིད་གསུམ་ཟིལ་གྱིས་གནོན་པའི་བདག་ཉིད་ཅན་དུ་
ཞེས་པའི་བར་གོང་བཞིན་ལ།
གྱུར་པའི་ཞབས་འོག་ཏུ་སྤྲིན་ཐམས་ཅད་ཀྱི་སྲོག་རང་དབང་མེད་པར་འདུས་ནས། ན་བུན་དཔག་ཏུ་མེད་པ་ཐོན་པས་ས་ལ་དྲོད་ཆེན་བབས་ཏེ་སད་ཀྱི་འཇིགས་པ་ཐམས་ཅད་ལས་སྐྱོབ་པའི་རང་བཞིན་དུ་གྱུར།
ཞེས་དང་། དེ་བཞིན་དུ་བསྒོམ་ལ་གོང་བཞིན།
ཧཱུྃ་
ཅི་འགྲུབ་དང་།
ཨོཾ་ནཱ་ག་ཀ་ལ་ཧཱུྃ། ནཱ་ག་ལེ་ལཱེ། དུཾ་པ་ལེ་ལཱེ། ནཱ་ག་ར་རྩ་ཧཱུྃ་ཕཊ། ཨོཾ་སརྦ་མེ་གྷ་བསྟུས་སྭཱཧཱ།
ཞེས་བརྒྱ་སྟོང་ལ་སོགས་བཟླས་པའི་མཐར་ཡིག་བརྒྱ་བཟླ་བ་སོགས་ཀླུ་གཏོར་གྱི་མཇུག་ཆོག་རྣམས་བྱའོ།། ༈ །གཉིས་པ་ནི། རྫའི་གའུ་སོ་མའི་ནང་། ནས། འབྲས། གྲོ། སྲན་མ། ཏིང་དང་དར་ཚོན་སྣ་ལྔ། བ་དམར་མོ་སོགས་ལས་བྱུང་བའི་འོ་མ། ཞོ། མར་སྟེ་དཀར་གསུམ། ཀ་ར། བུར་དཀར། སྦྲང་རྩི་སྟེ་མངར་གསུམ། གཏོར་མ་བརྒྱ་རྩ་སོགས་ཀྱི་སྐབས་སུ་འདས་མགྲོན་ལ་ཕུལ་ཚར་བའི་ཟན་ཧྲིལ་རྣམས་དང་། ཁྱད་པར་འབྲུ་དཀར་མོ་རྩ་སད་ཀྱི་སྐྱོན་མེད་པ་བཟང་ཞིང་རགས་པའི་ཕོན་ལ།
ཨོཾ་ནཱ་ག་ཀ་ལ་ཧཱུྃ་ནས་སྭཱཧཱའི་
བར་གོང་བཞིན་བརྒྱ་སྟོང་ཁྲི་ལ་སོགས་པ་བཟླས་ལ་མཆིལ་མ་མ་འཐོར་བ་ཕུས་བཏབ་སྟེ་གོང་གི་རྫའི་གའུའི་ནང་དུ་བཅུག ཁ་འགྲིག་པར་བཅད་ལ་ཐུམ་སྔོན་པོའི་བསྟུམས། ར་བོན་ལ་སྒྲོག་རྒྱབ་པའི་ཐེག་པ་གསུམ་དང་ལྷན་ཅིག་ཏུ་གོང་གི་རི་ཞབས་ལུང་པ་དེའི་ཐང་མཚམས་སུ་དོང་ནས་ཐོ་བསྐྱེད་ཆོག་དང་བཟླས་པའི་བར་གོང་ཇི་ལྟ་བ་བཞིན་བྱའོ།། ༈ །གསུམ་པ་ནི། རང་ཉིད་ཀྱི་སྒྲུབ་ཁང་ལ་སོགས་པ་ཅི་རིགས་པར་དབྱར་བསིལ་དགུན་འཁྱག་པའི་ཆུ་ནས་བྱིས་པ་ལོ་བཅུ་གསུམ་བུད་མེད་དང་མ་འབྲེལ་བས་ལུག་གྲོ་མོའི་དྲོད་པ་ཁྲག་མེད་ཆུ་བླུག་ལ་རྫ་ཟངས་གང་རུང་གི་སྣོད་གཙང་མར་བླུག སངས་རྒྱས་ཆོས་ཚོགས་མ་གསུམ། ཚད་མེད་བཞི། ཆུ།
ཨོཾ་ཨ་མྲྀ་ཏ་ཧཱུྃ་ཕཊ་
ཀྱི་བསངས།
སྭཱ་བྷཱ་ཝ
ས་སྦྱངས།
སྟོང་པའི་ངང་ལས་བཾ་ལས་རྒྱ་མཚོ་ཆེན་པོའི་ནང་དུ། ནཾ་བརྒྱད་ཡོངས་སུ་གྱུར་པ་ལས་ཀླུ་རྒྱལ་བཱ་སུ་ཀི་སྔོན་པོ། པདྨ་དམར་པོ། པདྨ་ཆེན་པོ་དཀར་པོ། མཐའ་ཡས་སེར་པོ། ཀརྐོ་ཊ་དཀར་པོ། རིགས་ལྡན་ལྗང་ཁུ། འཇོག་པོ་དཀར་པོ། དུང་སྐྱོང་ལྗང་ཁུ་རྣམས་སྟོད་ལྷའི་ལུས་ཅན་སྦྲུལ་མགོའི་གདེངས་བདུན་དང་ལྡན་པ། ཐུགས་ཀར་ཐལ་མོ་སྦྱར་བ། སྨད་སྦྲུལ་འཇུག་འཁྱིལ་ཞིང་དར་དང་རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་པ་རྣམས་ལ་ཀླུའི་རིགས་དཔག་ཏུ་མེད་པས་བསྐོར་བ་དང་བཅས་མངོན་སུམ་ལྟ་བུར་བཞུགས་པར་གྱུར།
ཞེས་དང་། ཆུ་ཤིང་གི་སྐྱ་བ་དམར་སྐྱུར་སོགས་ཀྱི་དྲི་མེད་ཅིང་ཤིན་ཏུ་གཙང་བས་བཟླས་པ་བྱེད་རིན་མི་ཆད་པ་དཀྲུགས་ལ། འདི་གོང་གི་སྔགས་བརྒྱ་སྟོང་ལ་སོགས་པ་ཅི་ནུས་བཟླས་པས་དོན་འགྲུབ་པར་གསུངས་པས་དེའི་རྗེས་སུ་འཇིག་རྟེན་བདེ་ཞིང་སོགས་བསྔོ་སྨོན་བཀྲ་ཤིས་ཅི་རིགས་བརྗོད་པ་ལས། ཡེ་ཤེས་པ་གཤེགས། དམ་ཚིག་པ་བསྡུ་བ་སོགས་ཀྱི་རྣམ་དབྱེ་མེད་དེ་མི་དམིགས་པའི་ངང་དུ་འཇོག་པའི་ལུགས་སོ། །ནང་སྲུང་དེ་ཉིད་ཀྱི་ཞར་ལས་འོང་བའི་དྲོད་འབེབས་འཁོར་ལོ་ནི་མན་ངག་ལྟར་རོ། །གསང་བ་ལ་ཐབས་ཀྱི་བསྲུང་བ་དང་། བཙན་ཐབས་ཀྱི་སྲུང་བ་གཉིས་ལས། དང་པོ་ནི། ལུང་གསུམ་མདོའི་བར་ཆུ་མིག་གསུམ་ནས་ཆུ་རེ། རྡོ་སྣ་རེ། སྦལ་པ་གཅིག་རྣམས་བཟུང་བར་གསུངས་ཀྱང་། སྦལ་པ་ནི་འོག་ནས་འབྱུང་བའི་རྫས་དང་ཆུའི་དྲོད་ཀྱིས་འཆི་བས་ཕོག་ཐུག་ཆུང་བའི་ཕྱིར། འཇིམ་པའི་སྦལ་པ་སོ་མ་གཅིག་བཅོས་ལ་རང་གི་སྒྲུབ་ཁང་གི་སྟེང་ལྟ་བུར་གོང་གི་རྡོ་གསུམ་པོ་དེ་སྒྱེད་པུ་བྱས་སྟེང་ཟངས་ཀྱི་ནང་ཆུ་གསུམ་བླུག་ལ་སྦལ་པ་བཅུག དེ་ལ་མུ་ཟི་མདུང་རྩེ། རི་བོང་གི་རིལ་མ་རྣམས་ལྷན་ཅིག་ཏུ་སྦྱར་བའི་ཕྱེ་བཏབ། ཤུག་པ་དང་ཁན་པ་སོགས་ཤིང་སྣའི་མེ་བཏང་བ་ལའང་གོང་གི་རྫས་བཏབ་ལ་ཆུ་ཤིང་གི་སྐྱ་བས་ཀྲུག་ཅིང་ནམ་མཁའ་ལ་འཁར་བཞིན་པས། སྐྱབས་སེམས་ཏིང་ངེ་འཛིན་གང་ཡང་མི་དགོས་པར་རྫས་སྔགས་ཁོ་ནས་སད་སྲུང་བའི་ལུགས་ཡིན་པས་སྔགས་ནི།
ཨོཾ་བྷི་ཏ་ལང་ཏེབ་ཏེབ༔ བྷ་ཏ་ལིང་ཐིབ་ཐིབ༔ སོ་བ་ལེ་ཏིབ་ཏིབ༔ སེར་འདུས༔ རླང་འདུས༔ སྤྲིན་འདུསཿ སྭ་ཏ་སལ༔ སྭ་ཏ་སལ༔
ཞེས་བརྒྱ་སྟོང་ཁྲི་ལ་སོགས་པ་ཅི་ནུས་བཟླས་པས་སད་སྲུང་བར་གསུངས་ཤིང་དམ་ཚིག་ནི་སྦལ་པ་དང་ཆུ་དེ་ལ་མི་འགོམས་པའོ།།
༈ །གཉིས་པ་ནི། དྲག་པོའི་ལུགས་ཏེ་བྱེད་པར་སྤྲོ་ན་གཞུང་བཞིན་ནོ། །དེ་རྣམས་ཀྱི་སྤྲིན་གྱི་གོ་ཆའི་དགོས་དོན་མ་ལུས་པར་བསྟན་ཟིན་ཏོ། །ཡང་ན་འབྲུག་སྒྲོག་ལྟར་ན། སྔོན་འགྲོ་དགེ་སློང་གཙང་མས་ཞག་གྲངས་དུ་མའི་བར་དུ་སྦྱང་བྱས་ལ་ལྷ་ཀླུ་གཞི་བདག་མགྲིན་ནས་བཏོན། དངོས་གཞི་རབ་ལུང་པ་བཅུ་གསུམ། འབྲིང་བདུན། ཐ་མ་གསུམ་ནས་ཆུ་བླངས། དེ་རང་གི་མཁར་ཐོག་ཏུ་ནམ་ཕྱེད་ནས་ཉི་རྩེའི་བར་ཅི་རིགས་སྒྲུབ་པར་བྱ་བ་ལ། རྫ་ཟངས་གང་རུང་གི་སྣོད་ལོངས་མ་དཔྱད་པའི་ནང་དུ་ཆུ་དེ་བླུག དེ་ལ་བཟང་དྲུག ཀླུ་སྨན། དཀར་གསུམ། མངར་གསུམ། ཆུ་ཤིང་། གསེར། གཡུ། བྱི་རུ། མུ་ཏིག མུ་མིན། ཡུངས་དཀར། བྲོ་ནས་སོགས་རྩུབ་རིགས་མ་ཡིན་པའི་འབྲུ་སྣ་ཚོགས། དར་སྣ། རྟེན་བྱིན་བརླབས་ཅན་ལ་ཁྲུས་གསོལ་ཞུས་པའི་ཆུ་རྣམས་བཏབ་ལ། ཤུག་པ་ཆ་ལོ་ཅན་མདའ་གང་པའི་ལོགས་ལ།
ཡཾ། ཁཾ། བཾ། ལཾ། ཨོཾ།
ཞེས་སྐོར་སྟེ་བྲིས། དེས་བཀྲུག་ཅིང་འོག་ནས་འབྱུང་བའི་སྔགས་བཟླ་བ་དང་མཉམ་དུ་ཤུག་པ་སྤ་མ་སོགས་ཀྱི་མེ་དང་དུ་བ་རྒྱུན་མ་ཆད་པར་བཏང་ལ། ངག་ཏུ།
ཧོ་མར་ར་བསྡུས༔ སྣྲི་འུབས་བསྡུས༔ སྤྲིན་བསྡུས༔ རཀྵ་བསྡུས༔ སྭཱཧཱ༔
ཞེས་ཆུ་མ་ཁོལ་བར་དུ་བཟླས་ཁོལ་དང་། གོང་གི་སྔགས་ཀྱི་རྗེས་ལ།
ཨོཾ་ཨ་མ་ཧཱུྃ་ཐུཾ་རིལ་བསྡུས༔ བྷ་རཾ་སྭཱཧཱ། ཨོཾ་ནཱ་ག་སྤྲུ་ལུ་བྷ་རི་ཤ་ཡཱ༔ ཀྲིས་སྣ་ཡ་ཡཱ༔ བེ་རི་ནག་པོ་ཐིབ་ཐིབ༔ འབྲེ་ཡ་ཡཱེ༔ སྤྲིན༔
ཞེས་ཉི་མ་མ་ཤར་གྱི་བར་དུ་བཟླས་ལ༔ སྔ་དྲོ་ཆབ་ཀླུ་བཏང་བའི་འོ་འཆོལ་ཕྱོགས་ཐམས་ཅད་དུ་གཏོར། ཀླུ་འབུམ་མང་དུ་བཀླགས། ཕྱི་དྲོ་ཆ་གསུམ་གཏོར་མ་ཅི་འགྲུབ་བྱ་ཞིང་། མཚན་མོ་ནས་ཟུང་སྤྲིན་སྒྲོག་ཏུ་གཞུག་པ་ནི། འཇིམ་གཙང་སྤོས་དང་རིན་ཆེན་བསྲེས་པ་ལ༔ རྟ་གཟུགས་གྲོ་དཀར་བྱས་པའི་ཁོག་པར།
ཨོཾ་ནཱ་ག་ཀ་ཁཾ་ཧཱུྃ་ཡ་ཕཊ་
ཅེས་བྲིས་པ་བཅུག
དེ་ཨ་མྲྀ་ཏ
ས་བསངས།
སྭ་བྷཱ་ཝ
ས་སྦྱངས།
སྟོང་པའི་ངང་ལས་འཇིག་རྟེན་གྱི་ཁམས་ཀྱི་སྤྲིན་རྣམས་གཅིག་ཏུ་འདུས་པའི་ངོ་བོ་རྟ་གྲོ་དཀར་ཕུང་ཁམས་སྐྱེ་མཆེད་ཐམས་ཅད་ཡོངས་སུ་རྫོགས་གཟུགས་སུ་གྱུར།
ཞེས་དང་། རྟའི་ཁོག་ཏུ་བཅུག་པའི་སྔགས་དེ་ཉིད་ཁྲི་ལ་སོགས་པ་བཟླས་ལ་དར་རས་གང་རུང་གི་སྐུད་སྒྲོག་ནག་པོར་བཏབ་ཏེ། དེའི་ཡན་ལག་བཞི་སྒྲོག་ཏུ་བཅུག་སྟེ་ཁང་སྟེང་སོགས་སུ་བཞག་གོ །ཞར་ལས་འོངས་པ་རི་རྩར་བུམ་གཏེར་གྱི་སྒོ་ནས་སད་སྲུང་བ་ནི། རྫ་བུམ་གས་ཆག་མེད་པ་ཆུས་ཁྲིག་བཀང་བ་ལ་བུམ་རྫས་ཉེར་ལྔ། མན་ཤེལ་དང་བྱི་རུ་རྡོག་རེ་བཅུག འཇིམ་པས་རླུང་མི་འཆོར་བར་ཁ་བཀག་དར་རས་དཀར་པོ་གང་རུང་གི་ཁ་བསྟུམས་ལ་རི་རྩར་སྦས་ཏེ། རྟེན་འབྲེལ་སྙིང་པོ་མང་དུ་བཟླས་པས་འབྲུ་འཐོར་ཞིང་སྨོན་ལམ་བཀྲ་ཤིས་ཅི་ཤེས་བརྗོད་དོ། །འདིའི་རྗེས་རླུང་གནོན་དྲག་པོའི་ལུགས་ཀྱི་སད་སྲུང་གསུངས་པ་རྣམས་ཀྱང་བྱེད་པར་སྤྲོ་ན་གཞུང་བཞིན་ནོ། །དེ་རྣམས་ཀྱི་ནཱ་ག་འབྲུག་སྒྲོག་གི་དགོངས་དོན་མ་ལུས་